정조 5년
刑曹參議李象靖疏曰。伏以臣。草莾賤品。糞土朽質。初無短長。可以供當世之用。而及此衰耄。癃病日甚。直是朝夕垂盡之物耳。不意猥荷洪造。荐蒙寵擢。時月之間。歷轉三曹。一未趨肅。罪戾山積。而聖度含垢。敦召益勤。臣感激惶懍。不敢復以衰病自諉。三月末間。扶舁登途。行到忠原。而病不能進。又以五月半後。啓程纔到豐基。而病又發矣。留調一旬。望絶前進。以短章丐免。急於歸死。馱臥田廬。恰已一月有餘。而尙未能轉動。閏月廿一。伏承俟少間察職之批。幸賴聖慈矝諒。得以少須臾休息。而孱病無堪之實。尙未入於天日之委照。草野朝銜。依舊在身。臣內苦沈痛。外怵義分。兩端交戰。心氣煩鬱。睡不交睫。往往欲發狂疾。絲縷之喘。幾何不摧殘以盡也。抑臣前後封章。急於自解。只以猥瑣證錄。瀆擾天聦。而未有一言可以少裨於聖德。若危淺之命。溘如燎毛。則長逝者魂魄。亦抱恨無窮。竊伏聞古人。有以言事君者。臣旣不能陳力就列。以供夙夜之勞。則無寧自附於古人之義。以少效區區芹曝之誠。使其言。粗有可採。臣雖退伏。而猶見用也。如其無取。則臣雖進。亦奚益哉。玆於疾痛之暇。略成數條。仰替暬御之箴。而腐儒章句。不合帝王之學。塵編糟粕。無與經綸之業。且緣臣神精昏繆。前後不貫。掇拾攛補。辭意短澁。恐不足以有槪於睿鑑。然燕閒之暇。儻賜省覽。微臣一得之愚。亦未爲無以報國也。伏惟聖明垂察而進退之幸甚。其一曰。立志。志者心之所之。氣之帥而事之幹也。有其志而後。能成其事故。古之論學者。必以立志爲先。程子曰。言學。便以道爲志。言人。便以聖爲志。此君子立志之準的也。夫道者。事物當然之理。而聖。卽盡其道而造夫極者也。惟人之生。同稟是道。初無聖愚之別。而拘於氣質之偏。恬於故常之陋。自畫而不欲進。自暴而不肯爲。安小成而不能振。欿然自小而終無以達於遠大。矧乎人主。居崇高之位而應事物之煩。自足吾治。而不肯留意於進取。眩於機務。而不能深究於義理。號令由己則有威武獨斷之心。至治難成則有架漏度日之思。此其必至之勢。而後世中主之所不免也。顔淵曰。舜何人也。予何人也。有爲者亦若是。孟子曰。舜。人也。我亦人也。舜爲法於天下。可傳於後世。我猶未免爲鄕人也。是則可憂也。憂之如何。如舜而已。苟能激勵奮發。必以如舜爲志。而勉思跂及。孳孳而不已焉。是亦舜而已矣。雖然。舜之所以爲舜。亦有道焉。其濬哲溫恭之德。精一執中之學。好問察邇之智。明物察倫之行。與夫任官齊政。好生恤刑之道。見於經傳者。具有成法。皆可以底於行。惟患人君。無其志耳。苟志之立焉。而精思密察。體驗充廣。行之以篤厚之工。持之以悠久之力。則深造自得之餘。自不覺其優入於聖人之域矣。如孝文。漢之明主也。其言曰。卑之無甚高論。令今可行。其志之不立。如此故其爲治。亦無以復唐虞三代之盛。豈非後世人主之明鑑哉。伏惟殿下。睿質明粹。固有濬哲之資矣。充之以精一之學。取諸人以爲善而用其中於民。則恭己無爲之治。亦可以漸而循致矣。書曰。功崇惟志。傳曰。有志者。事竟成。惟聖明留意焉。其二曰。明理。理者。事物當然之則。而自不容已者也。凡有聲色貌象而盈於兩間者。皆物也。而莫不各有當然之理。在人則心之爲物。實主於身。涵萬善而統萬化。貫動靜而該本末。具於身而爲視聽言動之則。接於人而爲民彝天敍之典。及於物而有愛養制節之宜。流行古今而無一息之停斷。亘塞天地而無一席之空闕。具於中而管乎外。散諸萬而本乎一。體用一源。顯微無間。其妙爲無窮。然物有迹而理無形。有迹者紛糾而易眩。無形者微妙而難見。苟不精思密察。洞見其實然不易之體。則粗疎淺近。而掇皮遺髓者有之。零星湊聚而有錢無索者有之。甚則眩瞀迷錯。而喚鐡作銀者有之。此古今之通患也。虞書之惟精。孔門之博文。大學之格物致知。中庸之擇善明善。皆所以開示明理之方。而程子於此。尤加致詳焉。如所謂讀書。講明道義。尙論人物。而別其是非。應事接物而處其當否者。皆格物之地頭間架。然其中。讀書一事。尤爲急務。而諸書之中。莫先於四子。次及於諸經。以博其義理之趣。旁通乎史傳。以考其得失之跡。而以濂洛關閩之緖言。爲之引路證明。則門戶正當。路徑端的。而異言邪說。不足以亂吾之知思矣。然其讀之法。必專心以致一。循序而漸進。字探句玩。勿泛勿鑿。寬著意思。而不可求以急迫。嚴立課程。而不可乘以怠惰。認取明白愨實之旨。而切戒枝蔓纏繞之病。反復諷詠。沈浸濃郁。日積月累之久。漸見疑情剝落。眞體呈露。始者各自爲一理。而末乃融會爲一。始者心與事不相貫。而末乃渾涵無間。身心內外。民彝物則。無所處而不得其當。此造道之初程。入德之先路。不可以不急也。抑後世之所謂博聞强記。與此。有略相似者。然格致之學。反身窮理。而覈其是非眞妄之實故。理愈博而心愈明。記聞之工。徇外誇多。而流於汎濫採獲之病故。知愈多而心愈荒。蓋其用心。有虛實之分故。歸效有得失之殊。可不知所擇哉。帝王之學。與經生章句之習有異。然竊以講學明理之功。其工程路脈。宜無有不同者故。敢以獻焉。惟聖明留意焉。其三曰。居敬。敬者。悚然如有所畏之名。一心之主宰。而萬事之綱領也。夫人心無形。出入無定。苟無術以持之。則昏昧迷惑。馳騖飛揚。其不淵溺而焦火者無幾矣。矧乎人主一身。百責所萃。萬機所係。聲色玩好之欲。便嬖巧侫之奸。更攻迭鑽。以惑亂其知思者。日不知其幾。則所以檢防維持之道。必有百倍於閒居匹處之士也。是以。古昔聖神。發端啓鍵。固已致謹於此。丹書之敬勝。帝典之欽明。是也。後聖繼作。其說寖明。見於詩書語孟之旨者。無非所以操存涵養。以求無失其本心。而其所以爲道則不越乎敬之一言而已。三代之敎。自小學而始之以敬。涵養德性。收拾放心。而以立其基本。及其入乎大學。則又終之以敬。開發聰明。進德修業。而以收小學之成功。是蓋未嘗一日而離乎敬也。其爲敬之方。則程子謝氏尹氏之說。朱子旣採而載之大學或問之書。而又自爲箴。以示動靜表裏之工。隨其地頭而無地不用其力。隨其時分而無時不致其功。不睹不聞之前。而所以戒懼者愈嚴愈肅。幽獨得肆之際。而所以省察者愈精愈密。方其存也。思慮未萌而知覺不昧。及其察也。事物旣接而品節不差。大本旣立。而天下之理。皆由此而出。達道方行而千變萬化。萬不各中其節矣。孔子曰。君子修己以敬。以安百姓。子思曰。篤恭而天下平。蓋天地萬物。本吾一體。百姓雖遠。天下雖廣。而氣血相關。脈息流通。惟其私意間隔。是以。一膜之外。便成胡越。苟能一於恭敬。而無須臾毫忽之間。則心平而氣和。靜虛而動直。充積發越。薰蒸融液。其見於施爲運用者。無不犁然而當於理。政令之所及。治化之所被。擧皆聲應氣感。歡欣鼓舞。而不自知。此乃中和位育之極功。體信達順之成效。以此事天饗帝而四靈畢至矣。敬之爲用。顧不大哉。雖然。持敬之工。亦有道焉。拘束則迫切而難久。徐緩則懈弛而易失。厭動耽靜則近坐禪入定之虛。計功急效則有欲速助長之患。惟用力於非着意非不着意之間。齊莊整肅而勿過於矝持。優游涵泳而勿流於怠廢。動靜循環。各盡其則。則何患於近禪。必有事焉。隨分順應。則奚有於助長。如是平平做去。不厭不輟。則積久功至。居安資深。自然光大而高明矣。詩曰。聖敬日躋。又曰。於緝熙敬止。惟聖明留意焉。其四曰。體天。天者。道而已。中正純粹者。天之道也。體萬物亘古今而不已者。天之健也。無息而久徵悠遠者。天之誠也。惟人之生。得夫是理而具於心。體與天同其大。用與天同其運。惟牿於形氣而蔽於物欲。則欿然而小。與天地不相似矣。易曰。天行健。君子以。自强不息。又曰。君子終日乾乾。夕惕若。厲无咎。此君子體天之功也。而所謂自强與乾惕者。必有所事焉。進德修業是也。德以畜於己而爲天德。業以施諸事而爲王道。天德王道。其要只在謹獨。則謹獨之工。卽所以體天之健與誠者也。矧乎人主。御區宇而統萬物。一念之非。而萬事失其緖。一政之差。而兆民受其害。其嚴恭寅畏。凜然若奉盤水而御六馬者。豈容一息之暫弛哉。古之人君。日出而視朝。朝退而聽政於路寢。至于日中昃。不遑暇食者。蓋所以體天之不息也。萬機之暇。頻開講筵。討論典訓。以尋究義理之實。淸閒燕逸之時。則致戒懼存養之工。思慮應接之際。則加省察檢防之道。使動靜不違。表裏交正。而始終惟一。日新又新。則大本立而達道行。可以達天德而致中和矣。如或外若斂飭。而內實怠荒。陰爲不善而陽欲掩覆。此則表裏之不誠也。敬畏於斯須而慢忽繼之。儉約於暫頃而侈泰隨之。此則始終之不誠也。殿下聖質明睿。勵精圖治。豈有一毫怠忽之漸。然人心難保。氣習易移。雖以大舜之聖。而益以怠荒戒。皐陶以逸欲戒。禹以慢遊傲虐戒。大舜不以己之聖而咈其言。群臣不以君之聖而忽其戒。交相警飭如此。則君安得不益聖。而國安得不益治哉。惟聖明體念焉。其五曰。納諫。諫者。所以攻己闕而來天下之善者也。商書曰。木從繩則直。后從諫則聖。蓋人君。以一身而總萬機。處九重而應四遠。知識有未達。思慮有未周。應酬或易差。不有忠直之士。隨事規諫。獻替可否。何以審幾微燭幽遠。而處之皆合於道乎。古之治天下者。朝有進善之旌。誹謗之木。大禹懸鍾鼓磬鐸鞀。以待四方之士。及周之時。立師傅之職。設諫諍之官。前有疑後有丞。左有輔右有弼。在輿有旅賁之規。位宁有官師之典。倚几有訓誦之諫。居寢有暬御之箴。臨事有瞽史之導。宴居有工師之誦。蓋立乎朝。而執事於人主之前者。莫非諫臣也。是以。人主之一動一靜一語一默。莫不諭之於道。不敢肆然而縱其所欲。夫以唐虞三代之聖。而猶曰。舍己從人。曰。取人爲善。曰。從諫弗咈。改過不吝。蓋以一己之聰明不足恃。而以天下之耳目。爲見聞也。後世則不然。人君。不能虛心和氣。專以己之好惡。爲取舍。一言之不合乎心。則壓以萬匀之重。而震以雷霆之威。人亦誰肯冒死生。觸鈇鉞。以自取其覆滅哉。於是而阿諛順旨。希世取寵者。接跡而進。隨其喜怒而爲語默。探其向背而爲指使。上下相徇。國隨以亂亡矣。噫。忠言讜論。雖若逆耳。而實利於國。諛辭佞言。雖若遜志。而必害於君。試以歷代之明君庸主而觀之。則其得失善敗。可鏡考矣。人情不甚遠。雖庸主。亦豈樂其危而利其災哉。徒以義理難明。好惡不公。知同己者之爲是。而不知異己之未必非。知順己者之可悅。而不知拂己之反爲忠。喜怒隨手。賞罰倒置。陵夷至於危亂而不自知耳。雖然。聽言亦有道。或有假眞而售僞。托公而濟私者。亦有危言激論而內實逢迎。懷奸含佞而外似忠實者。苟不理明義精。深察而痛辨之。亦何以不墮於其計中耶。抑古之人。有憂治世而危明主者。治世無可虞之防。明主有絶人之資。無可虞之防。則宴安怠荒而易流於姑息。有絶人之資。則恃聰明自聖賢而不屑於聽言。懷獨御區宇之志。而有壓視群下之心。喜怒予奪。惟意所適。而惟其言之莫予違矣。古之人君。性本剛明而卒於迷暗。始初淸明而終歸亂亡者。亦何可勝數哉。殿下。聖質聰睿。總攬權綱。受納讜言。無所忤逆。然私憂過計。不能無危明主之慮。敢冒死而有獻。惟聖明澄察焉。其六曰。興學。學也者。學成人之道也。玉不琢則不足以成美器。人不學則不可以成賢材。此人之所爲而學者。而不有在上之人。明道藝以正其趨。專敎養以盡其材。則亦無以底於有成。唐虞之司徒典樂。三代之庠塾校學。皆所以爲此具也。幼學。爲壯行之基。窮養。爲達施之資。無雜術他岐之惑則業益專。絶聲利外誘之害則功易就。所以化成俗美。卓然非後世之所及也。漢晉以降。寢失古制。而直言之對。計偕之貢。猶有適於實用。及夫隋唐之際。專以詞藻取士。則習尙一變。轉益浮靡。至今數千百載之間。因陋襲謬。莫有能正之者。試言今日試士之法。製述。專攻詞章。講經。專事記誦。方其思慮純一。精神靜專之日。索然馳心於聲名進取之途。棄本逐末。徇華忘實。汨沒浸漬。顚倒掀艷。而不自知。旣幸而得之。則平生辛勤而僅得者。了無所用。方始學爲一切酬世應課之文。所行非其素學。所施非其素養。人才之不古。風俗之漸降。治化之漸薄。亦何足怪哉。昔宋周宣幹有言。國家若欲回復中原。須罷三十年科擧始得。朱子。稱其爲名言。今若盡罷科法而復於古。如明道熙寧之議。則固爲盡善全美。而事體稀闊。不可以驟變。則酌古參今。略倣朱子貢擧之議。而加損益焉。專務實功。絶去浮文。重道義而後詞藝。尙敦樸而賤華靡。革僥倖趨競之習。熄浮夸儇巧之弊。則人心士趨。不覺其變移。而自底於成矣。由是而才藝莪長。髦譽雲興。擧而論諸朝廷。隨才授職。各效其賢能。則仕與學。互相資。窮與達。無異業。而所以事君治民。施諸政事者。皆其平日所用力。何患人才之不得。而治化之難成哉。議者以爲。積習旣久。一朝變更。則必致紛挐駭惑之弊。此固然矣。然惟在君上。斷然行之如何耳。宋歐陽脩。欲變五代文體之陋。猶冒群譏而不顧。況設學立敎之本。出治成化之基。所係爲甚大。豈可預憂流俗不齊之口。而遽爲之前却哉。況人心不遠。理義同欲。果能勇革夬決。以復先王之遺意。則始或指點疵議。而終必潛消默移。沐浴於新化矣。殿下卽阼之初。慨然發歎。思有以矯革朝廷之上。屢以是爲言。而踰時越歲。未聞有一段救正之策。敢以私自隱度於中者。僭有獻焉。而慮事曠誕。近於草野而倨侮。惟聖明垂察焉。其七曰。用人。斯人也。人主所與共天職者也。夫以四海之廣。兆民之衆。庶務之煩。非一人之聰明智慮。所可周知而獨運。是以。設官分職。隨其才器之大小而委任責成然後。可以咸熙庶績。而無尸位曠官之弊矣。朱子有言曰。人君只要辦一片心一雙眼。眼明則能識得賢不肖。心公則能進退賢不肖。明與公。卽用人之二字符也。古昔帝王。旣素敎預養。以盡其造士之方。而其取而用之也。又加審愼之道。故曰。國君進賢。如不得已。左右皆曰賢。未可也。諸大夫皆曰賢。未可也。國人皆曰賢。然後察之。見賢焉然後用之。夫如是則其取之。不得不精。其任之。不得不專。而百官庶務。咸得其當矣。自夫聖遠敎弛。只以詞章記誦。爲取士之法。而又以門蔭世祿。參錯其中。循資計級。迤邐遷轉。以充百執事之役。宜其人才之難得而治化之不古也。此愚臣所以以興學一段。惓惓於前。然此亦循本之論。欲爲異日之用。而非副急之需也。夫天生一世人。自足了一世事。且就今日人才。精察其孰賢孰否。孰優孰劣。取忠厚寬大通明剛直之士。而斥躁競貪戀便儇皎厲之倫。先器識而後文藝。尙本質而遠浮華。興禮讓廉靖之風。而存悠遠久長之規。則精神所注。氣化隨變。張子曰。始仕者。入治朝則德日進。入亂朝則德日退。此在人主礪世磨鈍之術內耳。夫人非上智。不能無偏。而大小方圓。各有所長。方固不可以圓。而圓亦不可使方。大或不合於小。而小必不堪於大。必須量器而任之。度力而使之然後。可以責其成功。而無僨事敗績之患。苟使不量鑿而正枘。强僬僥以千匀。則其不齟齬而覆躓者。幾希矣。用之各當其宜。則天下無棄才。任之非其所長。則天下無完人。用人之道。其可忽乎。方今之時。擧切無人之歎。然苟處之有術。任之有道。則立殿下之庭。而食殿下之祿者。固足以供殿下之職。代殿下之工。而又能恢張公道。採察幽遠。精白一心。誠孚氣感。則安知不有抱才自重之士。彈冠結綬。于于而進者乎。孔子曰。擧直措諸枉則民服。擧枉措諸直則民不服。蓋枉直殊塗。無交和竝容之理。如賞廉而不退貪。則廉者懷恥。進忠而不遠佞。則忠者屛跡。必斥貪而遠佞然後。忠廉可得以用矣。況無道以照。好惡拂性。往往認貪佞爲忠廉。則是非顚倒。用舍乖錯。而國之不底於亂亡者。幾希矣。書曰。官不必備。惟其人。孟子曰。無仁賢則國空虛。惟聖明留意焉。其八曰。愛民。詩云。樂只君子。民之父母。傳曰。民之所好好之。民之所惡惡之。此之謂民之父母。旣爲其父母矣。視之烏得不如子哉。夫君之與民。雖貴賤殊塗。高下異位。而同稟天地之氣。渾爲一體。天之所以立君牧者。欲以統御萬方。愛育群黎。使各得以遂其生也。古之聖帝明王。深知同胞之理。極推子視之恩。以中國爲一人。天下爲一家。匹夫匹婦。擧在吾惻怛撫摩之中。後世此義不明。人君獨以南面之樂。專富貴之奉。而邈然不知生民之休戚。厚賦重斂。以浚其膏血。嚴刑峻罰。以剝其肢體。民且索然而求死。囂然而思亂。雖欲使之親上死長。而固結於我。其可幸而得乎。雖然。民之品有四。而惟農爲本。其爲業甚苦。暑雨祈寒之怨咨。沾體塗足之辛苦。固已艱難愍惻。而及其秋成。公私債負。左右催督。剝膚椎髓。頭會箕歛。往往不免於桁楊箠楚之厄。典衣稱貸。賣牛鬻鼎。以幸免其禍。而八口無以自糊。扶携離散。轉於溝壑者。殆不可勝計矣。當漢文之世。除田之半租。三十稅一。而其臣猶曰。一人耕之。十人食之。百人作之。不能衣一人。欲天下無飢寒。不可得也。其視今世之民。其可爲流涕長太息者。奚啻倍蓰而已哉。夫守宰者。所以寄牧養群生之責。而元元之休戚係焉。苟非其人。則人主。雖有愛民之心。恤民之政。亦何由而達於四境之內哉。漢家之制。郡吏有治理效者。璽書勉勵。賜金增秩。公卿缺則選諸所表而用之故。漢之良吏。於是爲盛。而晉唐以降。重內輕外。出膺百里之命者。已非一時之極選。而自作境內之主。任其闊狹之權。喜怒隨意。操縱在手。苛令。威於猛虎。貪政。肆爲碩鼠。使窮鄕無告之民。流離顚散而莫之恤。嗚呼。其亦不仁也哉。程子曰。一命之士。苟存心於愛物。於人。必有所濟。況任牧養之責者乎。殿下卽阼以來。愛民恤物之意。發於至誠。愼刑薄斂之旨。不啻十行。仁心仁聞。洽於朝野。而生民之困。猶未紓。催科之督。猶未除。此其故何也。孟子曰。先王以不忍人之心。行不忍人之政。治天下。可運之掌上。惟聖明留意焉。其九曰。尙儉。易曰。節以制度。不傷財。不害民。蓋天之生財有限。而人之用度無窮。苟不制節謹度。以恣其侈心。則志蕩慾肆。而身有狀生伐性之禍。侈用傷財。而民受侵虐掊克之害。自古帝王。莫不恭儉節用。垂裕於後昆。而其子孫。深居九重。徒享富貴之樂。而不知民事之艱難。肆志縱慾。靡所不至。此周公所以惓惓於侈儉延促之驗。申戒於成王者也。舜造漆器。諫者十人。西旅貢獒。召公進戒。舜武。大聖也。漆器旅獒。微物也。而賢臣哲輔。猶不忘諫戒。則況於君不如舜武。而侈奢不但漆器旅獒而止哉。臣屛伏田野。殆同聾瞽。然竊聞國家之經費。每患於不足。而州郡之租稅。常苦於催督。下至閭閻市井。競尙侈靡。日新而月異。噫。財者。責於貧困之民。而其出也至艱。侈者。生於富厚之門。而其用也有餘。使富厚而諒貧困之心。有餘而知至艱之情。則彼無用之器。不急之費。寧不在節省損約之科耶。惟其人情。得之無難。則不察民生之辛苦。用之有餘。則易徇一己之侈肆。溺志於玩好。致飾於服用。而遍身綺羅者。初非養蠶之人也。一時外物奉身者。初無毫分利益於人。而窮民之疾痛困苦。有足以泣鬼神而感天和。古語曰。奢侈之害。甚於天災。此誠切至之言也。揚雄有言。孝文躬服節儉。而後宮賤玳瑁。是以玉衡正而太階平。蓋人主能約己以澤物。則身安而體舒。人悅而天佑。然則其崇侈之害民者。必獲譴於天。可反隅而得矣。伏願殿下。克己節欲。尙儉戒奢。法天地之節。省用度之費。而上自朝廷。下至閭井。莫不使之去侈華而崇節儉。一變風習。回淳反朴。則邦本固而天心豫。壽福長而國運昌矣。伊尹曰。愼乃儉德。惟懷永圖。惟聖明留意焉。右九條者。皆修德養心之要。出治行政之本。雖平常易近。無新奇斬絶之論。然聖學之本統。王政之綱領。大略具焉。惟殿下。勿以爲卑近而不足爲。勿以爲迂闊而不必爲。必先以立志爲本。以堯舜三代爲必可師。而以明理居敬爲用工之準的。使道義昭著而主宰分明。剛健而不已。誠實而無間。則義理之悅心。眞如芻豢之味。吾人之德行。眞可爲堯舜之聖。不離乎平常易近。而實有高深遠大而不可禦者矣。納諫者。所以補闕拾遺。以進吾之德。而興學用人愛民尙儉者。方是見於施措運用。然亦但論其所存。而未及乎政令。科條之詳。夫本末具而綱目備然後。方可以言治。而本立則末自隨。綱擧而目自張。苟得其要領。則節目條畫。特一有司之事耳。臣疾病閒散。無所見聞。無以識其古今之宜。施措之術。不敢備例塞白。瀆擾聖聰。而獨於所謂本與綱者拳拳焉。伏惟殿下。睿學高明。聖德日就。此等事件。皆爲芻狗之已陳。筌蹄之無用。然義理無窮。而工夫亦無盡。道已明矣。而望之如未見。行已成矣。而勉之如未至。常慊然有不自足之意。悚然有若不及之憂。早夜兢惕。亹亹而不已焉。則緝熙光明。厥修乃來。而天德王道。體用俱全矣。此聖人之能事。學問之極功。惟殿下念哉懋哉。臣學無心得。捃摭爲此。誠恐言語無力。不足以裨補涓埃。而微臣悃愊。悉暴無隱。如不以下體棄葑菲。則亦或有少助於端本出治之萬一否乎。抑臣。久抱微悃。敢冒昧而一進焉。蓋古者。七十而致仕。以其血氣旣衰。非復服勞效力之日。而許其優閑。不使羈縻。亦所以獎廉恥崇禮節也。臣跡卑人賤。雖不敢妄引古義。而狗馬之疾。萬無可强之勢。樗櫟之壽。已踰引年之限。伏乞聖慈。鐫罷職名。特賜骸骨永許退伏於田野。使得涵泳聖化。以終其餘日。則淸朝。享尙禮奬廉之美。微臣。竊安分畢義之願。而從今至死之年。皆天地生成之澤也。衷私所激。言涉溷撓。伏惟聖慈。垂仁聽納焉云云。答曰。省疏具悉。九條萬言。言言眞切。庸替座右之鉻。要作觀省之資。而卽此一疏。可想爾文識。爾其勿辭。俟少間。上來察職。